
	Относно раздел 1 „Проблем/проблеми за решаване“:
В този раздел следва да се изясни какъв е проблемът/проблемите, каква е същността и какви са причините, които налагат нормативна промяна. За целта е необходимо в този раздел първо да се формулират всички идентифицирани проблеми, които могат да бъдат свързани с несъвършенства в уредбата като например - несъответствие с действащото законодателство, неефективност на определени дейности и/или друго. 
За подобряване на яснотата на причините, които са породили необходимостта от предлаганите нормативни промени предлагаме следните препоръки:
1. Наименованието на Проблем 1 да се съкрати, като се представи с кратка информация относно неговата същност без информация за необходимостта за промяна.
2. Информацията, която е представена в Проблем 1 за конкретни нормативни промени и прилагане на мерки, които следва да се извършат, трябва да се премахне от този раздел и да се отрази в раздел 4, където се оценяват съответните задължителни въздействия за всяко предложение.
3. В Проблем 1 са направени съкращения на абревиатури, които следва да се прецизират, тъй като съкращението „ПЗР“ не е изписано цялото му наименование преди да се съкрати, а съкращението „ЕС“ е изписано повече от един път.  
4. В Проблем 2 е посочено, че съгласно § 5, ал. 2 от НОИИСРЕАУ квалифициран електронен подпис (КЕП) ще се използва за идентификация до 1 г. Обръщаме внимание, че разпоредбата на § 5, ал. 2 от Наредба за общите изисквания към информационните системи, регистрите и електронните административни услуги гласи „(2) В срок три години след въвеждането в продукционен режим на националната схема по ал. 1 за електронна идентификация на физически лица при заявяването на електронни административни услуги може да се използва и персоналният идентификационен код, издаван от Националната агенция за приходите или Националния осигурителен институт, както и уникалният код за достъп, издаван от Националната здравноосигурителна каса, след интеграцията им със системата за електронна автентикация на Министерството на електронното управление.“ В тази връзка следва номера на ал. 2 да се коригира като се посочи алинея 1, където е определянето на прилагането и прочитането на КЕП.
Относно раздел 2 „Цели“:
След ясното дефиниране на проблемите, следва да бъдат формулирани ясни и конкретни цели за всеки проблем. В тази връзка препоръчваме да се формулират конкретни цели за всеки проблем. Също предлагаме да се определят съответните срокове за посочените цели, за да бъдат отправна точка при извършването на последваща оценка на въздействието на закона. 
За коректното дефиниране на целите препоръчваме да се следват насоките от Ръководството за извършване на предварителна оценка на въздействието (стр. 22 - 24).
Относно раздел 3 „Заинтересовани страни”
Предлагаме заинтересованите страни да се определят по групи на преки и косвено засегнати страни, както и по разделение например по области на дейност на страните – 1) бизнес в дадена област 2) неправителствени организации, граждани/техни представители, 3)  държавни органи/общини и др.). Необходимо е да се посочи конкретния брой на заинтересованите страни извън системата на държавната администрация (информацията може да бъде взета от регистри, статистическа информация, поддържана от институции и др.), или да се поясни защо такъв брой не може да се определи.
Относно раздел 4 „Варианти на действие. Анализ на въздействията:”
Представянето на всеки вариант по всеки проблем следва да включва информация и описание на всички действия и мерки, включително на конкретните нормативни промени, които се предвиждат за реализиране на всеки от вариантите по всеки проблем. Обръщаме внимание, че наименованията на всички раздели, посочени в оценката е препоръчително да са едни и същи и следва да се отбелязват коректно. В тази връзка отбелязваме, че наименованието на Проблем 1 в раздел 4 е различно от формулираното такова в раздел 1.
Съгласно препоръките, направени за раздел 1 препоръчваме във Вариант  1 „Без действие“ да  се представи за действащите правни норми, процедури, изисквания, срокове, субекти и др., а във Вариант 2 да се опишат конкретните нормативни промени, произтичащи от европейските актове, както и оценяването им  спрямо икономическите, социалните и екологични въздействия. В случай че се предвижда уредба и на подзаконово ниво – това също следва да бъде описано в този раздел, както и да се уточни предметът и съдържанието на необходимата подзаконова уредба.
Предвид разширяване на обхвата на закона, както и неговите адресати с привличането на частния сектор в предоставянето на средства за електронна идентификация, които вече са установени в България и е необходимо тяхното признаване, както е посочено в оценката по Проблем 1, препоръчваме да се включи информация за икономическото въздействие на предложените промени, включително и специфичното въздействие за малките и средните предприятия (МСП), каква е актуалната административна тежест (ако има такава), промените ще засегнат ли и как предоставянето на услуги. 
Относно раздел 5 „Сравняване на вариантите:”
Предвид препоръките по раздел 2 смятаме за необходимо информацията, представена в този раздел да се допълни в съответствие с направените препоръки на предходните раздели и да се извърши ново сравняване. 
I. Относно раздели 6.4.:
За постигане на съответствие на текстовете в раздел 4 и раздел 6.4 е необходимо в последният да се отбележи и да се опише идентифицираното въздействие върху МСП за Вариант 2 по Проблем 1. Следва да се посочи конкретното въздействие върху МСП по отношение на произлизащи от това финансови, административни или други задължения, като при възможност това също бъде остойностено.
Относно раздел 7 „Консултации”
Напомняме, че предстоящата обществена консултация следва да се проведе в обичайния срок по чл. 26 от Закона за нормативните актове, а именно не по-кратък от 30 дни. Срокът за провеждане на консултацията следва да бъде посочен в образеца на предварителната оценка на въздействието.
Относно извършване на последваща оценка на въздействието:
За осигуряване на проверката на съотношението между формулираните цели и постигнатите резултати е необходимо в заключителните разпоредби на законопроекта да бъде посочено в какъв срок ще бъде извършена последваща оценка на въздействието на закона и кой е компетентният орган, който ще организира нейното извършване.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	[bookmark: _GoBack]***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

	ДИРЕКТОР НА ДИРЕКЦИЯ 
„МОДЕРНИЗАЦИЯ НА АДМИНИСТРАЦИЯТА“:

ИСКРЕН ИВАНОВ



image2.emf
X


image1.emf
X


